Austrijski povjesničar Dr. Florian Thomas Rulitz: 


Cjelovitost današnje Austrije plaćena je krvlju hrvatskih žrtava na Bleiburgu 


»Od 8. svibnja do svojega odlaska 21. svibnja 1945. partizani su pokušali južnu 
Korušku pripojiti Jugoslaviji. Da tako brojne skupine antikomunističkih 
slavenskih izbjeglica nije bilo ondje, Britanci ne bi imali sredstava da 
pregovorima uvjere partizane da se povuku iz Koruške« 


Kratkovidnom i bešćutnom mogli bi s pravom hrvatski vjernici nazvati rezoluciju 
austrijskoga parlamenta kojom su 2020. godine komemoracija i molitveni spomen 
žrtava bleiburške tragedije i partizanskih poratnih zločina proglašeni »kofašističkim« 
skupom. Međutim, iste bi dvije riječi prema spornoj rezoluciji mogle biti upućene iz 
redova austrijskoga društva. Takav se zaključak može izvući na temelju knjige 
»Tragedija u Bleiburgu i Viktringu«, koju je austrijski povjesničar dr. Florian Rulitz 
napisao još prije desetak godina. Međutim, pravi povod za razgovor s dr. Rulitzom u 
Glasu Koncila uoči komemoracije bleiburške tragedije — čiji će se središnji dijelovi u 
svibnju događati u Hrvatskoj — bili su njegovi povjesničarski uvidi koji su itekako 
relevantni za hrvatske okolnosti. 


Možete li otkriti svoje motive bavljenja temom Bleiburga i križnih putova? Kako 
je izgledao Vaš prvi susret s tom temom? 


Odrastao sam nekoliko kilometara od Bleiburga. Brat moga djeda Friedl Reiter iz 
Bleiburga, koji je jednoga hrvatskoga izbjeglicu spasio pred partizanima, pripovijedao 
mi je o Bleiburgu dok sam još bio dijete. 


Kako zbog istraživanja bleiburške tragedije »kotirate« u austrijskoj javnosti? 
Jeste li bili vetiketirani« zbog svojega znanstvenoga interesa? 


Znanstveno sam dokazao da se velika završna bitka oko Bleiburga, kojom se službena 
socijalistička jugoslavenska povijesna doktrina bavila u brojnim knjigama partizana — 
kao što je ona Francija Strlea pod naslovom »Veliki finale na Koroškem« — nikada nije 


odigrala u takvu obliku. Bila je riječ o borbama u prolazu te o pokoljima koje su 
počinili partizani u tadašnjem austrijsko-jugoslavenskom graničnom području. 
Nemojmo zaboraviti na činjenicu da je Jugoslavija namjerno odredila kraj rata za 
datum 15. svibnja 1945. da bi prikrila počinjene masakre. 


»Velik dio hrvatske historiografije, koji je zapravo izrastao na komunističko- 
socijalističkoj doktrini, želi održati mit o Titu. Stoga ti krugovi ne žele znanstvenu 
analizu i izvorna istraživanja događaja iz svibnja 1945. godine i o žrtvama Bleiburga. 
Jer ako se provede ozbiljna istraga, trebali bi biti imenovani svi zločini« 


U Austriji također postoje udruge poput Koruške partizanske udruge i Prijatelja 
antifašističkoga otpora. Mojim znanstvenim opovrgavanjem starih socijalističko - 
jugoslavenskih predodžaba o »završnim bitkama: ili »velikim antifašističkim 
završnicama u Koruškoj« bili su nezadovoljni i neki ekstremni partizanski krugovi i 
»titonostalgičari« u Austriji. Nakon objave moje knjige slijedili su razni napadi, prijetnje 
i insinuacije iz tih maglovitih krugova, svojstvene starim metodama jugoslavenske 
Udbe. Čak je i austrijska kriminalistička policija istraživala spomenute krugove zbog 
prijetnja upućenih meni. 


Širi znanstveni krugovi u inozemstvu jako su dobro primili moje istraživanje u knjizi 
»Tragedija u Bleiburgu i Viktringu«, ali iu Austriji i Njemačkoj te u renomiranim 
znanstvenim platformama poput »H/Soz/Kult«, »Journal of Military History-USA:« ili 
»European History Quarterly«. Dosad sam dobio vrlo dobre kritike i prikaze knjiga od 
više od deset renomiranih povjesničara. Snimljen je i film na austrijskoj javnoj televiziji 
ORF-u. 


U knjizi »Tragedija u Bleiburgu i Viktringu« iznosite prilično »opasnu« tezu. 
Tvrdite da je Koruška upravo zahvaljujući žrtvama Slavena (prije svega Hrvata 
i Slovenaca) u poratnim previranjima ostala u sastavu Austrije... Možete li 
našim čitateljima detaljnije pojasniti o čemu je riječ? 

U razdoblju od 8. svibnja do svoga odlaska 21. svibnja 1945. partizani su pokušali 
južnu Korušku pripojiti Jugoslaviji. U južnoj Koruškoj djelovali su i lokalni 
antifašistički partizanski oslobodilački odbori. Britanska vojska pokušala je staviti 
situaciju pod kontrolu i odraditi prljavi posao razmjene u rundama pregovora vođenim 
zasebno s Trećom i Četvrtom jugoslavenskom armijom. Britansko-jugoslavenski 
pregovori 15., 19. i 20. svibnja 1945. u Klagenfurtu postigli su cilj, što se može pratiti 
iz dokumenata onoga vremena - povlačenje partizanskih jedinica u zamjenu za 
povratak zarobljenika na Bleiburgu u Jugoslaviju. Da tako brojne skupine 
antikomunističkih slavenskih izbjeglica nije bilo u Koruškoj, Britanci ne bi imali 
sredstava da pregovorima uvjere partizane da se povuku iz Koruške. Dakle, dosljedno 
se može reći: slavenske antikomunističke izbjeglice morale su platiti krvavu cijenu da 
bi južna Koruška ostala u Austriji. 


Iznenađujuća je stoga »ravnodušnost« austrijske politike prema bleiburškim 
komemoracijama. Kako komentirate nedavnu austrijsku politiku prema 
komemoracijama na Bleiburgu? 


Austrijska politika nema pojma o žrtvama Bleiburga i koju one važnost imaju za 
Hrvatsku. Austrijski su političari također manje upoznati s mračnom stranom 
partizana u Jugoslaviji. Nažalost, političare savjetuju vrlo jednostrani takozvani 
stručnjaci i njihova vještačenja. 

Ostanimo još kratko na zbivanjima iz prijelomnoga svibnja 1945. godine. Teško 
je povjerovati u tvrdnju da britanski zapovjednici nisu znali u čije ruke predaju 
hrvatske zarobljenike. Možemo li danas govoriti o odgovornosti britanske 
strane za tragediju Bleiburga? 


Visoki britanski časnici najvjerojatnije su znali za izručenje zarobljenika u sigurnu 
smrt. Jedan od ključnih dokumenata je brzojav koji je britanski brigadir Toby Low 
poslao svim britanskim vojnicima na području Koruške. U njemu se kaže: »Svi 
jugoslavenski državljani koji se trenutačno nalaze na području vašega djelokruga bit 
će predani Titovim snagama što je prije moguće. Te vojne jedinice bit će odmah 
razoružane, ali ne će biti obaviještene o svojoj sudbini...« 


I zločini su jednostavno - započeli? 


Mjesta zločina nad Hrvatima protežu se u dužini od gotovo 100 kilometara od 
Bleiburškoga polja do Viktrinškoga polja kod Klagenfurta. Austrijsko-koruški 
sigurnosni izvori i zapisnici ekshumacija i ponovnoga pokapanja posmrtnih ostataka 
mrtvih govore o dokazima da su hrvatske i slovenske izbjeglice oko ruba logora u 
Bleiburgu i Viktringu već bile ubijene. Brojna područja u južnoj Koruškoj oko logora 
okupirali su partizani i bilo je izvan nadzora Britanaca. To je vidljivo i iz arhivskih 
izvora austrijske žandarmerije, župnih ureda i policije. U školi u gradiću Faak am 
Seeu pedesetak ljudi sjekirama su odrubljene glave. Izbjeglice su mučene u dvorištima 
s takozvanim janjičarskim rukavicama (ruka se uranjala u kipuću vodu). Pažljivi 
čitatelj će u mojoj knjizi pronaći i opis kako su srpski partizani jednom zarobljenom 
ustaši — kao prascu — derali kožu sa živog tijela. Gdje god su se u južnoj Koruškoj 
pojavile postrojbe Sime Dubajića (11. dalmatinska brigada) i Milana Baste (51. 
vojvođanska divizija), odmah je dolazilo do brojnih zlostavljanja i pokolja, iza kojih su 
ostajala i zvjerski izmrcvarena tijela. Od Bleiburga južno od Drave preko Klagenfurta 
kod mosta na Gurku (Grafensteiner Feld) do Viktrinškoga polja sjeverno od Drave, 
također postoji niz pojedinačnih i masovnih grobnica. Masovna grobnica na istoku 
Klagenfurta u Gurnitzu kod mosta na Gurku, primjerice, s 51 ubijenom osobom. U 
masovnoj grobnici u Ferlachu/ Glainachu leže posmrtni ostaci triju djevojki i 13 
muških izbjeglica. Brojna partizanska ubojstva Hrvata u Austriji izašla su na vidjelo u 
suvremenim izvorima i izvješćima o ekshumacijama iz 50-ih i 70-ih godina prošloga 
stoljeća. 


»Hrvatski znanstvenici mogu se naći pod pritiskom mita o Titovu kultu. On je još 
itekako prisutan u Hrvatskoj i on se primjerice nesramežljivo predstavlja stranim 
turistima u Titovoj ljetnoj rezidenciji na Brijunima. Desetci tisuća turista tijekom cijele 
godine posjećuju tu Titovu predstavu' — ni riječi o njegovim zločinima, ni riječi o 
žrtvama Bleiburga« 


Do danas je locirano ukupno 350 poratnih žrtava pokopanih na katoličkim i vojnim 
grobljima u Austriji. Prema suvremenim podacima, oko 1000 hrvatskih ljudi ubijeno je 


već na teritoriju Austrije, a mnogi su leševi potom kamionima i vlakovima odvezeni u 
masovnu grobnicu u Leše u Sloveniji, što je oko šest kilometara od Bleiburškoga polja. 
U međuvremenu je prema slovenskim istraživanjima u Lešu pronađeno 700 posmrtnih 
ostataka. 


Nakon što su u Koruškoj predani partizanima, desetci tisuća izbjeglica tada su na 
jugoslavenskom teritoriju sustavno likvidirale komunističke specijalne jedinice OZNA- 
e. Nažalost, niti jedna hrvatska državna institucija nije se pobrinula za daljnju 
identifikaciju i zbrinjavanje poginulih i grobova, iako postoje načini da se to učini. 


Tijek događaja na austrijskom jugu Koruške i u Sloveniji ne ostavlja dvojbu da je 
fizičko uništenje velikoga dijela hrvatskoga naroda unaprijed pripremilo rukovodstvo 
KPJ i Josip Broz Tito. Jedinice su precizno koordinirane i s tim su zadatkom bile 
upućene u Korušku. 


S obzirom na broj ubijenih i mučenih, Bleiburg i križne putove nazivate 
najvećom tragedijom u povijesti hrvatskoga naroda. Bleiburg uspoređujete i s 
Katinskom šumom. Međutim, što Vam kao inozemnomu povjesničaru govori 
činjenica da se Bleiburgom i poratnim zločinima komunističkoga režima na 
znanstveno utemeljen i sustavan način danas bavi - tek nekolicina hrvatskih 
povjesničara? 


Titovi poslijeratni zločini najveći su masakr u Europi nakon završetka Drugoga 
svjetskoga rata. Ne, uopće me ne čudi činjenica da je nemali broj suvremenih 
hrvatskih povjesničara slijep kada su u pitanju partizanski zločini — jer dosta je 
današnjih hrvatskih povjesničara socijalizirano još u socijalizmu. Zato velik dio 
hrvatske historiografije, koji je zapravo izrastao na komunističko-socijalističkoj 
doktrini, želi održati mit o Titu. Stoga ti krugovi ne žele znanstvenu analizu i izvorna 
istraživanja događaja iz svibnja 1945. godine i o žrtvama Bleiburga. Jer ako se provede 
ozbiljna istraga, trebali bi biti imenovani svi zločini. 


Tito je imao svoje zasluge u otporu protiv nacionalsocijalizma i talijanskih okupatora, 
ali treba konačno razotkriti njegovu mračnu stranu i odgovornost za masovne zločine. 
Hrvatski znanstvenici mogu se naći pod pritiskom mita o Titovu kultu. On je još 
itekako prisutan u Hrvatskoj i on se primjerice nesramežljivo predstavlja stranim 
turistima u Titovoj ljetnoj rezidenciji na Brijunima. Kad sam 2018. godine, 
pripremajući se za izdavanje knjige »Tragedija u Bleiburgu i Viktringu«, u sklopu 
povijesno-filmskoga dokumentacijskoga i terenskoga istraživačkoga rada posjetio 
Titovu ljetnu rezidenciju na Brijunima, prvi sam put shvatio razmjere povijesnoga 
neznanja. A posredno sam mogao shvatiti i sadašnje stanje u Hrvatskoj, gdje do danas 
nije donesena nikakva nova ocjena Titova djela. Na hrvatskim Brijunima, u Istri, Tito 
se i danas predstavlja i prikazuje kao heroj hrvatskoga naroda, bez ikakvih 
znanstvenih komentara i argumenata. Desetci tisuća turista tijekom cijele godine 
posjećuju tu Titovu »predstavu« — ni riječi o njegovim zločinima, ni riječi o žrtvama 
Bleiburga. 


Kojemu dijelu hrvatskih političkih institucija pripada odgovornost za 
utvrđivanje elementarnih činjenica o bleiburškoj tragediji? Je li pokroviteljstvo 
Hrvatskoga sabora nad bleiburškim komemoracijama dovoljno? 


Za mene je to samo djelomično razvidno, bave li se hrvatske institucije bleiburškom 
tragedijom. Dugi niz godina komemoracija je bila u rukama Počasnoga bleiburškoga 
voda, s kojim sam jako dobro surađivao. Očekivati je da državne institucije, primjerice, 
u povodu bleiburške godišnjice organiziraju barem jedan simpozij, na kojem bi se 
iznijele najnovije znanstvene spoznaje. Moram dodati da se stalno otkrivaju novi 
dokumenti koji bacaju novo svjetlo na tu mučnu tragediju. 


Kako kao povjesničar vrjednujete napore koje u čuvanju spomena na bleiburške 
žrtve i poratne marševe smrti komemoracijama i misama za ubijene ulaže 
Katolička Crkva? 


Posebno je Katolička Crkva u Jugoslaviji morala izdržati teror »nove klase«, i to u 
okolnostima apsolutne socijalističke i anticrkvene diktature. Znamo za svećenike i 
sjemeništarce ubijene u svibnju 1945. kada su jugoslavenski socijalisti preuzeli vlast. 
Teror je trajao sve do raspada Jugoslavije. Napose iz perspektive kršćanskoga 
dostojanstva potpuno je razumljivo moliti se i spominjati ubijene na Bleiburgu. 


U svojoj knjizi postavljate razliku između antifašizma kao vojnoga otpora 
okupaciji sila Osovine u vrijeme rata te umjetno stvorenoga »antifašizma«. Čini 
se da je spomenuti prividni »antifašizam« i danas dovoljno snažan da u javnosti 
i medijima »postavlja standarde« čije bi se žrtve iz Drugoga svjetskoga rata 
trebale komemorirati, a čije bi se žrtve trebale jednostavno zaboraviti... 


Da, u tom pogledu moramo napraviti razliku. Nacionalni antifašistički pokret, recimo 
to tako, »Hebrangova usmjerenja«, koji je djelovao u Dalmaciji i Istri, želio je osloboditi 
hrvatsku zemlju od talijanskoga okupatora. U tom su se okviru mnogi nacionalni 
hrvatski antifašisti pridružili partizanima da bi prekinuli fašističku okupatorsku 
politiku Talijana. Ali u međuvremenu ne treba izostaviti ni činjenicu da su Titovi 
partizani odigrali i svoju mračnu ulogu u Hrvatskoj. Od 1945. do 1990. u Jugoslaviji 
se povijest prikazivala samo iz komunističke perspektive. U komunističkom narativu 
to je zvučalo otprilike: s jedne strane bili su kvislinzi, katolički nacionalisti, ratni 
zločinci i reakcionari svih vrsta, ukratko svi koji nisu plesali s antifašizmom partizana 
i komunista. S druge strane blistali su partizanski borci za slobodu, napredni 
komunisti, radni ljudi i poštena inteligencija. No zapravo dogodilo se to da za mnoge 
Hrvate — a i neke druge južnoslavenske narode, posebno Slovence — završetak Drugoga 
svjetskoga rata nije značio oslobođenje, nego novu komunističku okupaciju, koja je 
došla nakon okupacije u vrijeme NDH, nacista i fašista. Dakle dogodio se zjapeći jaz 
između školskih lekcija koje su govorile o socijalističkim bajkama i otrježnjujuće 
stvarnosti. Na nastavi povijest Hrvati, ali i Slovenci i ostali narodi u Jugoslaviji, učili 
su samo pozitivne stvari o partizanima i maršalu Titu. O »herojskoj« četverogodišnjoj 
borbi, »oslobođenju« zemlje i izgradnji socijalizma. Partizani su se činili kao pravi 
»anđeli«. 

